钦定古今图书集成/明伦汇编/官常典/第527卷 > 阿术
## 钦定古今图书集成/明伦汇编/官常典/第527卷 > 阿术

按《元史》本传：阿术，兀良氏，都帅兀良合台子也。沉几
有智略，临阵勇决，气盖万人。宪宗时，从其父征西南
夷，率精兵为候骑，所向摧陷，莫敢当其锋。至平大理，
克诸部，降交阯，无不在行，事见《兀良合台传》。宪宗尝
劳之曰：“阿术未有名位，挺身奉国。特赐黄金三百两，
以勉将来。”世祖即位，留典宿卫。中统三年，从诸王拜出帖哥征李璮，有功。九月，自宿卫将军拜征南都元
帅，治兵于汴，复立宿州。至元元年八月，略地两淮，攻
取战获，军声大振。四年八月，观兵襄阳，遂入南郡，取
仙人、铁城等栅，俘生口五万。军还，宋兵邀襄、樊间。阿
术乃自安阳滩济江，留精骑五千阵牛心岭，复立虚
寨，设疑火。夜半，敌果至，斩首万馀级。初，阿术过襄阳，
驻马虎头山，宿汉东白河口，曰：“若筑垒于此，襄阳粮
道可断也。”五年，遂筑鹿门、新城等堡，继又筑台汉水
中，与夹江堡相应。自是宋兵援襄者不能进。六年七
月，大霖雨，汉水溢，宋将夏贵、范文虎相继率兵来援，
复分兵出入水岸林谷间。阿术谓诸将曰：“此张虚形，
不可与战，宜整舟师备新堡。”诸将从之。明日，宋兵果
趋新堡，大破之，杀溺、生擒五千馀人，获战船百馀艘。
于是治战船，分水军，筑圜城，以逼襄阳。文虎复率舟
师来救，来兴国又以兵百艘侵百丈山，前后邀击于
湍滩，俱败走之。九年三月，破樊城外郛，增筑重围以
逼之。宋裨将张顺、张贵装军衣百船，自上流入襄阳。
阿术攻之，顺死，贵仅得入城。俄乘轮船顺流东走，阿
术与元帅刘整分泊战船以待，燃薪照江，两岸如昼。
阿术追战至柜门关，擒贵，馀众尽死。是年九月，加同
平章事。先是，襄、樊两城，汉水出其间，宋兵植木江中，
联以铁锁，中设浮梁，以通援兵，樊恃此为固。至是，阿
术以机锯断木，以斧断锁，焚其桥，襄兵不能援。十二
月，遂拔樊城，襄守将吕文焕惧而出降。十年七月，奉
命略淮东，抵扬州城下。宋以千骑出战，阿术伏兵道
左佯北，宋兵逐之，伏发，擒其骑将王都统。十一年正
月，入觐，与参政阿里海牙奏请伐宋。帝命相臣议，久
不决，阿术进曰：“臣久在行间，备见宋兵弱于往昔，失
今不取，时不再来。”帝乃可其奏，诏益兵十万，与丞相
伯颜、参政阿里海牙等同伐宋。三月，进平章政事。秋
九月，师次郢之盐山，得俘民言：“宋沿江九郡精锐，尽
聚郢、江东、西两城，今舟师出其间，骑兵不得护岸，此
危道也。不若取黄家湾堡，东有河口，可由其中拖船
入湖，转以下江为便。”从之，遂舍攻郢而去。行大泽中，
忽宋骑兵千人突至，时从骑才数十人，阿术即奋槊
驰击，所向畏避，追斩五百馀级，生擒其将赵范。二统
制进攻沙洋、新城，拔之。前次复州，守将翟贵迎降。时
夏贵锁大舰，扼江、汉口两岸，备御坚严。阿术用军将
马福计，回舟沦河口，穿湖中，从阳罗堡西沙芜口入
大江。十二月，军至阳罗堡，攻之不克。阿术谓伯颜曰：
“攻城，下策也。若分军船之半，循岸西上，对青山矶止
泊，伺隙捣虚，可以得志。”从之。明日，阿术遥见南岸沙
洲，即率众趋之，载马后随。宋将程鹏飞来拒，大战中
流，鹏飞败走。诸军抵沙洲急击，攀岸步斗，开而复合
者数四。敌小却，出马于岸，遂力战破之，追击至鄂东
门而还。夏贵闻阿术飞渡，大惊，引麾下兵三百艘先
遁，馀皆溃走，遂拔阳罗堡，尽得其军实。伯颜议师所
向，或欲先取蕲、黄。阿术曰：“若赴下流，退无所据。上取
鄂、汉，虽迟旬日，师有所依，可以万全。”己未，水陆并趋
鄂、汉，焚其船三千艘，烟焰涨天，汉阳、鄂州大恐，相继
皆降。十二年正月，黄、蕲、江州降。阿术率舟师趋安庆，
范文虎迎降。继下池州，宋丞相贾似道拥重兵拒芜
湖，遣宋京来请和。伯颜谓阿术曰：“有诏令我军驻守，
何如？”阿术曰：“若释似道而不击，恐已降州郡今夏难
守，且宋无信，方遣使请和，而又射我军船，执我逻骑。
今日惟当进兵，事若有失，罪归于我。”二月辛酉，师次
丁家洲，遂与宋前锋孙虎臣对阵。夏贵以战舰二千
五百艘横亘江中，似道将兵殿其后。时已遣骑兵夹
岸而进，两岸树炮，击其中坚，宋军阵动。阿术挺身登
舟，手自持柁，突入敌阵。诸军继进，宋兵遂大溃。以上
详见《伯颜传》。世祖以宋重兵皆驻扬州，临安倚之为
重，四月，命阿术分兵围守扬州。庚申，次真州，败宋兵
于珠金砂，斩首二千馀级。既抵扬州，乃造楼橹战具
于瓜洲，漕粟于真州，树栅以断其粮道。宋都统姜才
领步骑二万来攻栅，敌军夹河为阵，阿术麾骑士渡
河击之，战数合，坚不能却。众军佯北，才逐之，遂奋而
回击，万矢雨集，才军不能支，擒其副将张林，斩首万
八千级。七月庚午，宋两淮镇将张世杰、孙虎臣以舟
师万艘驻焦山东，每十船为一舫，联以铁锁，以示必
死。阿术登《石公山》望之，舳舻连接，旌旗蔽江，曰：“可烧
而走也。”遂选彊健善射者千人，载以巨舰，分两翼夹
射。阿术居中，合势进击，继以火矢烧其篷樯，烟焰涨
天。宋兵既碇舟死战，至是欲走不能，前军争赴水死，
后军散走。追至圌山，获黄白鹞船七百馀艘。自是宋
人不复能军矣。十月，诏拜中书左丞相，仍谕之曰：“淮
南重地，李庭芝狡诈，须卿守之。”时诸军进取临安，阿
术驻兵瓜洲，以绝扬州之援，伯颜所以兵不血刃而
平宋者，阿术控制之力为多。十三年二月，夏贵举淮
西诸城来附。阿术谓诸将曰：“今宋已亡，独庭芝未下，
以外助犹多故也。若绝其声援，塞彼粮道”，尚恐东走

州。又遣千户伯颜察儿率甲骑三百，助湾头兵势，且
戒之曰：“庭芝水路既绝，必从陆出，宜谨备之。如丁村
烽起，当首尾相应，断其归路。”六月甲戌，姜才知高邮
米运将至，果夜出步骑五千，犯丁村栅。至晓，伯颜察
儿来援，所将皆阿术牙下精兵，旗帜画双赤月，众军
望其尘，连呼曰：“丞相来矣！”宋军识其旗，皆遁。才脱身
走，追杀骑兵四百，步卒免者不满百人。壬辰，李庭芝
以朱焕守扬州，挟姜才东走。阿术率兵追袭，杀步卒
千人，庭芝仅入泰州，遂筑垒以守之。七月乙巳，朱焕
以扬州降。乙卯，泰州守将孙良臣开北门纳降，执李
庭芝、姜才，奉命戮扬州市。扬、泰既下，阿术申严士卒，
禁暴掠，有武卫军校掠民二马，即斩以徇，两淮悉平，
得府二、州二十二、军四、县六十七。九月辛酉，入见世
祖于大明殿，陈宋俘，第功行赏，实封泰兴县二千户。
二十三年，受命北伐叛王昔剌木等，明年凯旋。继又
西征，至哈剌霍州，以疾卒，年五十四。追封河南王。